ORDE do 28 de febreiro de 2007 pola que se outorga a aprobación definitiva da modificación puntual das normas subsidiarias de planeamento do concello de Bergondo (A Coruña) relativa ao denominado antigo edificio Utande no lugar do Espírito Santo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 13/03/2007

O Concello de Bergondo remite o proxecto de modificación puntual referido, solicitando a súa aprobación definitiva, conforme ao artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro (en diante LOUG).
I. Antecedentes.
I.1. O Concello de Bergondo dispón na actualidade dunhas normas subsidiarias de planeamento municipal aprobadas definitivamente en data 28-10-1992.
I.2. A modificación, formulada polo Concello de Bergondo asumindo a proposta presentada por Juan-José Jaen Rodríguez, en representación do grupo Jaerod, S.L., ten por obxecto a recualificación dunha parcela cualificado nas vixentes normas subsidiarias de planeamento municipal como solo urbano, zona turístico-hotelera, para a súa cualificación
como solo urbano industrial, grado 2-Terciario-Oficinas, introducindo no capítulo 8, Zona industrial, unha ordenanza específica para o devandito grao, coa finalidade de posibilitar a terminación dunha estrutura existente de carácter singular (antigo edificio Utande) e a súa utilización para oficinas.
I.3. A Dirección Xeral de Urbanismo emitiu informes previos á aprobación inicial da modificación (artigo 85.1º da Lei 9/2002), en datas 13-10-2005 e 22-5-2006, sinalando unha serie de observacións ao documento de modificación daquela achegado.
I.4. O Concello Pleno, en data 21-7-2006, acordou a aprobación inicial da modificación puntual das NN.SS., que posteriormente foi sometida á información pública logo de publicación de anuncios no DOG nº 167, do 30-8-2006, e o 29-8-2006 nos xornais La Voz de Galicia e El Ideal Gallego. Así mesmo, déuselles audiencia aos municipios limítrofes durante o prazo dun mes, sen que durante o trámite de información pública se presentase alegación ningunha, segundo certificado da secretaria do concello, que se inclúe no expediente para o efecto. Constan no expediente o informe xurídico da Secretaría do Concello, de data 3-7-2006, e informes dos servizos técnicos municipais, de data 3-7-2006, emitido en sentido favorable, e de data 12-7-2006 que complementa o anterior informe. O Pleno do Concello, en sesión de data 30-10-2006, acordou a aprobación provisional da modificación puntual das NN.SS.
I.5. Consta no expediente o informe do Ministerio de Fomento (Demarcación de carreteras del Estado en Galicia), emitido en data 3-7-2006 en sentido favorable.
I.6. A documentación achegada consiste en copia dilixenciada do expediente administrativo e un exemplar do proxecto de modificación puntual no que consta a dilixencia acreditativa da aprobación inicial e provisional polo concello. O proxecto vén redactado e asinado polos arquitectos Mateo Miyar Olaiz, Mª del Carmen Gómez Fernández, Mª de las Mercedes Hermida Feal; e polos avogados Juan Pérez Rodríguez e César Pérez Maldonado. O documento consiste nun tomo formato A.3 no que se integran a memoria xustificativa, planos de información, planos de ordenación, proposta e anexos xustificativos (análise arquitectónico e estrutural do edificio, informe do Ministerio de Fomento, nova ficha proposta para incluír no catálogo das NN.SS., memoria xustificativa do interese público da modificación).
II. Consideracións e fundamentación.
II.1. De acordo co informe elevado pola Dirección Xeral de Urbanismo o 27-2-2007, cómpre facer as seguintes consideracións:
II.1.1. Considéranse xustificadas as razóns de interese público (artigo 94.1º da LOUG) nas que se fundamenta a modificación, polo carácter singular e valor arquitectónico da estrutura existente (antigo edificio Utande), cuxo remate e utilización non é posible ao abeiro da normativa vixente.
II.1.2. O expediente sometido á aprobación definitiva emenda as cuestións que foran expresadas por esta consellería nos informes emitidos con anterioridade á aprobación inicial, e particularmente o de data 22-5-2006.
Así pois, a modificación supón un cambio de uso nunha zona de solo urbano consolidado, e o axuste das condicións de edificación ás que ten a edificación existente e que se pretende catalogar, sen producir un incremento da intensidade de uso existente.
II.1.3. Non obstante, á vista do informe emitido polo Ministerio de Fomento en data 3-7-2006, no que se sinala a prohibición de acceso directo á estrada nacional VI, debe sinalarse que para a adquisición da condición de solar (artigos 12 a) e 16 da LOUG), a parcela non poderá dispoñer o acceso desde a citada estrada nacional.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correpóndelle á conselleira de Política Territorial, Obras Públicas e Transportes.
III. Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual das normas subsidiarias de planeamento do Concello de Bergondo (A Coruña), relativa ao denominado antigo edificio Utande no lugar do Espírito Santo.
2º Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 28 de febreiro de 2007.
María José Caride Estévez
Conselleira de Política Territorial, Obras Públicas
e Transportes